CELEX: E2020P0016
Language: da
Date: 2020-11-18 00:00:00
Title: Anmodning om en rådgivende udtalelse fra EFTA-Domstolen indgivet af Oslo tingrett den 18. november 2020 i sagen Q m.fl. mod den norske regering (Sag E-16/20) 2021/C 113/05

31.3.2021   
            
            
               DA
            
            
               Den Europæiske Unions Tidende
            
            
               C 113/10
            
         
      Anmodning om en rådgivende udtalelse fra EFTA-Domstolen indgivet af Oslo tingrett den 18. november 2020 i sagen Q m.fl. mod den norske regering
      (Sag E-16/20)
      (2021/C 113/05)
      Oslo tingrett har ved skrivelse af 18. november 2020, som indgik til EFTA-Domstolens justitskontor den 18. november 2020, anmodet EFTA-Domstolen om en rådgivende udtalelse om nedenstående spørgsmål i sagen Q m.fl. mod den norske regering:
      
                  1.
               
               
                  EU-Domstolen har fastslået, at artikel 21 i TEUF og direktiv 2004/38/EF giver ret til ophold i en værtsmedlemsstat for et mindreårigt barn, der er statsborger i en anden EU-medlemsstat, og som opfylder betingelserne i artikel 7, stk. 1, litra b), og at »de samme bestemmelser« giver den af forældrene, der faktisk tager sig af barnet, ret til at tage ophold med barnet i værtsmedlemsstaten, jf. f.eks. sag C-86/12 Alokpa, præmis 29. Samtidig har EU-Domstolen også lagt til grund, at en sådan forælder ikke er omfattet af direktivets personelle anvendelsesområde som fastsat i artikel 3, stk. 1, jf. Alokpa-dommen, præmis 24-26.
                  Kan forælderens opholdsret i en situation som den ovenfor beskrevne støttes på direktivet alene eller i set i lyset af EØS-aftalen, eller forudsætter en sådan ret, at direktivet sammenholdes med artikel 21 i TEUF, eller eventuelt at direktivet fortolkes bredt set i lyset af artikel 21 TEUF?
               
            
                  2.
               
               
                  Artikel 12, stk. 3, i direktiv 2004/38/EF giver ret til fortsat ophold for et barn af en EØS-statsborger, der er optaget på en godkendt uddannelsesinstitution, og for den person, der har forældremyndigheden over barnet, hvis EØS-borgeren forlader landet. Kan et barn, der kun er efterkommer af EØS-statsborgerens ægtefælle, og som har fået opholdsret i kraft af EØS-statsborgeren som referenceperson, også udlede en sådan ret af direktivet alene eller set i lyset af EØS-aftalen? Gælder dette også, hvis EØS-borgeren har begæret skilsmisse fra barnets forælder, inden vedkommende forlod landet?
               
            
                  3.
               
               
                  Såfremt spørgsmål 2 besvares bekræftende, gælder dette så også, hvis barnets mors eller fars ægteskab havde karakter af et misbrug af rettigheder som omhandlet i artikel 35 i direktiv 2004/38/EF, men dette ægteskab blev opfattet som reelt af EØS-borgeren og barnet?